*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 15ης Δεκεμβρίου 1989
για την τρίτη τροποποίηση της απόφασης 89/224/ΕΟΚ της Επιτροπής για την αναγνώριση ορισμένων τμημάτων του εδάφους του Βελγίου ως επίσημα απαλλαγμένων από την κλασική πανώλη των χοίρων
(Τα κείμενα στη γαλλική και ολλανδική γλώσσα είναι τα μόνα αυθεντικά)
(90/3/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 80/1095/ΕΟΚ του Συμβουλίου της 11ης Νοεμβρίου 1980 περί καθορισμού των όρων που αποβλέπουν να απαλλάξουν και να διατηρήσουν το έδαφος της Κοινότητας απαλλαγμένο από την κλασική πανώλη των χοίρων (1), όπως τροποποιήθηκε τελευταία από την οδηγία 87/487/ΕΟΚ (2), και ιδίως το άρθρο 7 παράγραφος 2,
την απόφαση 88/529/ΕΟΚ της Επιτροπής της 7ης Οκτωβρίου 1988 περί εγκρίσεως του προγράμματος για την εξάλειψη της κλασικής πανώλης των χοίρων το οποίο υπέβαλε το Βασίλειο του Βελγίου (3),
Εκτιμώντας:
ότι η εξέλιξη της κατάστασης ως προς την ασθένεια αυτή οδήγησε τις βελγικές αρχές, σύμφωνα με το πρόγραμμά τους, να εφαρμόσουν μέτρα τα οποία θα εγγυώνται την προστασία και τη διατήρηση του καθεστώτος ορισμένων περιοχών·
ότι, μετά την ευνοϊκή εξέλιξη της καταστάσεως όσον αφορά την ασθένεια, η Επιτροπή ενέκρινε την απόφαση 89/224/ΕΟΚ (4), τελευταία τροποποιημένη από την απόφαση 89/553/ΕΟΚ (5), για την αναγνώριση ορισμένων τμημάτων του εδάφους του Βελγίου ως επίσημα απαλλαγμένων από την κλασική πανώλη των χοίρων·
ότι δεν διαπιστώθηκε καμία περίπτωση κλασικής πανώλης των χοίρων και ο εμβολιασμός εναντίον της κλασικής πανώλης των χοίρων έχει ήδη σταματήσει εδώ και περισσότερο από 15 μήνες στις περιφέρειες που ορίζονται να αναγνωρισθούν ως επίσημα απαλλαγμένες από την κλασική πανώλη των χοίρων·
ότι το καθεστώς των περιφερειών που ορίζονται ως επίσημα απαλλαγμένες από την κλασική πανώλη των χοίρων, πρόκειται να διατηρηθεί εφαρμόζοντας τα μέτρα που προβλέπονται στο άρθρο 7 παράγραφος 2 της οδηγίας 80/1095/ΕΟΚ·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο παράρτημα της απόφασης 89/224/ΕΟΚ της Επιτροπής, η υποπερίπτωση αντικαθίσταται από το ακόλουθο κείμενο:
«- Οι επαρχίες Flandre orientale, Flandre occidental, Liege, Luxembourg, Namur, Brabant, Henegouwen και Limbourg.»
Άρθρο 2
Η παρούσα απόφαση απευθύνεται στο Βασίλειο του Βελγίου.
Βρυξέλλες, 15 Δεκεμβρίου 1989.